Reunió entre Ajuntament i Conselleria per a impulsar la promoció de la pilota valenciana a les escoles
02 de desembre 2020

![](/media/2ywgin4h/99img_2538.jpg)  

L'Ajuntament de Sagunt ha mantingut una reunió amb la Generalitat Valenciana per a impulsar l'afició a la pilota valenciana entre l'alumnat del municipi. Ahir, 1 de desembre, es van reunir en el Saló de Plens del consistori el delegat d'Educació, José Manuel Tarazona; el delegat d'Esports, Javier Raro; el delegat de Manteniment, Pepe Gil; i el cap del Departament de Coordinació de Pilota Valenciana de la Direcció General d'Esport de la Conselleria d'Educació, Cultura i Esports, Sebastià Giner. També van assistir Víctor Durbà i Txema Aleixandre, com a representants del món de la pilota a Sagunt.

  

Esta trobada ha tingut dos objectius principals. D'una banda, la promoció i formació d'activitats formatives i educatives per a impulsar l'afició a la pilota valenciana entre l'alumnat de les escoles. En este sentit, continuaran les activitats de promoció com les que s'han realitzat a l'octubre en tres centres de la localitat. D'altra banda, també es continuarà implementant des de la Conselleria el programa Pilota a l’Escola, així com trobades sobre la pilota valenciana entre diferents centres, sempre que les circumstàncies ho permeten.

  

El delegat d'Educació ha destacat la importància de la pilota valenciana per a l'alumnat: «**Hem de continuar posant en valor l'esport de la pilota valenciana i continuar la promoció dels seus valors entre els nostres xiquets i xiquetes, com les activitats que es van fer a l'octubre passat en algunes escoles i continuar amb la iniciativa del Departament de Coordinació de Pilota Valenciana per mantindre l'afició del nostre esport autòcton més destacat dels valencians i les valencianes, arrelat en la nostra història i cultura**».

A més, en la reunió van tractar la situació del Trinquet Municipal. Segons el regidor d'Educació, a causa de la situació actual, s'ha de fer una revisió del projecte de rehabilitació per a veure la viabilitat de la intervenció i adequació a les noves exigències normatives i estudiar les línies de subvenció de la Conselleria i la Diputació.

*   [](http://www.facebook.com/sharer.php?u=https://aytosagunto.es/va/actualitat/reunio-entre-ajuntament-i-conselleria-per-a-impulsar-la-promocio-de-la-pilota-valenciana-a-les-escoles/ "Facebook")
*   [](http://twitter.com/share?url=https://aytosagunto.es/va/actualitat/reunio-entre-ajuntament-i-conselleria-per-a-impulsar-la-promocio-de-la-pilota-valenciana-a-les-escoles/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/reunio-entre-ajuntament-i-conselleria-per-a-impulsar-la-promocio-de-la-pilota-valenciana-a-les-escoles/ "Linked In")
*   [](mailto:?body=https://aytosagunto.es/va/actualitat/reunio-entre-ajuntament-i-conselleria-per-a-impulsar-la-promocio-de-la-pilota-valenciana-a-les-escoles/)